F. Devínsky, poslanec: (2005-03-18):
Vystúpiť na dnešnej schôdzi Národnej rady k uvedenému vládnemu návrhu zákona ma určil výbor pre vzdelanie, vedu, šport a mládež, kultúru a médiá svojím uznesením z 8. marca 2005. V súlade so zákonom o rokovacom poriadku podávam v prvom čítaní spravodajskú správu o predmetnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a § 68 zákona o rokovacom poriadku, ako i náležitosti určené v legislatívnych pravidlách. To znamená, že návrh zákona obsahuje paragrafové znenie a dôvodovú správu a zo znenia návrhu je zrejmé, čo sa ním má dosiahnuť. Všeobecná časť dôvodovej správy obsahuje vyjadrenie súladu návrhu s ústavou a ostatnými právnymi predpismi Slovenskej republiky, vyjadrenie, že návrh zákona nie je v rozpore s medzinárodnými záväzkami, ktorými je Slovenská republika viazaná, zhodnotenie súčasného stavu, dôvody potreby novej právnej úpravy, hospodárskeho a finančného dopadu a vplyvu na štátny rozpočet. Osobitná časť dôvodovej správy obsahuje odôvodnenie jednotlivých ustanovení a návrh zákona obsahuje doložku zlučiteľnosti s právom Európskej únie, ktorá spĺňa predpísané náležitosti. Ctené panie poslankyne, vážení páni poslanci, vstupom do Európskej únie prevzalo Slovensko na seba niektoré povinnosti aj v oblasti vysokého školstva. Tým, že v roku 1999 minister školstva Slovenskej republiky podpísal Bolonskú deklaráciu, dostáva aj Slovensko príležitosť sa spolupodieľať na vytváraní novej architektúry európskeho vysokoškolského priestoru, ktorého zavŕšenie sa predpokladá v roku 2010. V roku 2000 bola prijatá Koncepcia ďalšieho rozvoja slovenského vysokého školstva, ktorej produktom bol aj nový zákon o vysokých školách z roku 2002. Na základe tohto zákona sa v slovenskom vysokom školstve uskutočnilo viacero zásadných zmien. Zákonom sa však neimplementovali všetky opatrenia navrhnuté v koncepcii. A ukazuje sa, že v dôsledku toho reformy v niektorých oblastiach nepostupujú tak, ako sme si predstavovali, najmenej v oblasti zvyšovania kvality ich výučby, ale aj zvyšovania personálnych kvalít. Naviac, študent ešte stále nie je partnerom, ale vo väčšine prípadov konzumentom toho, čo mu ponúkame. Veľmi závažné je, že sa neuskutočnila reforma systému sociálnej podpory študentov, ktorú predpokladala koncepcia. Diskutovaný návrh zákona je prirodzeným doplnením zákona z roku 2002. V prvom rade napĺňa prijatú koncepciu v oblasti reformy systému sociálnej podpory vysokých škôl. Je koncipovaný tak, že v prípade jeho schválenia, podmienky, ktoré vytvorí, budú veľmi rýchlo spolupôsobiť pri zvyšovaní kvality nášho vysokého školstva, ktoré náš systém nevyhnutne a neodkladne potrebuje. Inak nebude v novej Európe hrať žiadnu významnú úlohu. Tento zákon je pre ďalší rozvoj slovenského vysokého školstva pozitívny a navrhované zmeny sú žiaduce a nevyhnutné. Vzhľadom na uvedené, ako aj na oprávnenia, ktoré mám ako spravodajca, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. Súčasne odporúčam, aby v zmysle § 74 ods. 1 zákona o rokovacom poriadku v súlade s rozhodnutím predsedu Národnej rady z 28. februára bol pridelený vládny návrh zákona o študentských pôžičkách a o zmene a doplnení niektorých zákonov v druhom čítaní na prerokovanie ústavnoprávnemu výboru, Výboru Národnej rady pre financie, rozpočet a menu, Výboru Národnej rady pre sociálne veci a bývanie a výboru pre vzdelanie, vedu, šport a mládež, kultúru a médiá. Za gestorský výbor navrhujem v súlade s citovaným návrhom predsedu Národnej rady výbor pre vzdelanie, vedu, šport a mládež, kultúru a médiá, pričom odporúčam, aby výbory, ktorým bol predmetný návrh pridelený, ho prerokovali v lehote do 4. mája 2005 a gestorský výbor aby ho prerokoval do 6. mája 2005. Vážený pán predsedajúci, ďakujem. Skončil som, prosím, otvorte rozpravu a hlásim sa do rozpravy ako prvý.